Predkladacia správa

Svetová organizácia duševného vlastníctva (ďalej len WIPO) je medzinárodnou organizáciou OSN pozostávajúcou zo 183 členských štátov, ktorej cieľom je podporovať ochranu duševného vlastníctva  a zaisťovať  spoluprácu  v oblasti ochrany duševného vlastníctva na celom svete v  súčinnosti s ostatnými medzinárodnými organizáciami.

Slovenská republika je členom WIPO od 1. januára 1993. Aktívne sa zúčastňuje na jej činnosti v oblasti priemyselno-právnej ochrany. Plní záväzky vyplývajúce z medzinárodných dohovorov v nasledovných oblastiach: 
a)  v oblasti medzinárodnej registrácie ochranných známok:
-	Madridská  dohoda  o medzinárodnom zápise továrenských alebo obchodných známok  zo 14. apríla 1891
-	Protokol k Madridskej dohode o medzinárodnom zápise ochranných známok
z 27. júna 1989

b)  v oblasti spracovania medzinárodných prihlášok vynálezov prostredníctvom PCT a udeľovania národných patentov v SR:
-     Zmluva o patentovej spolupráci  zo 17. júna 1970
 
V dňoch 13. - 31. marca 2006 sa v Singapure uskutoční diplomatická konferencia k prijatiu revidovaného znenia Dohovoru o práve ochrannej známky, ktorú organizuje WIPO spoločne s vládou Singapurskej republiky. Podujatia sa zúčastnia zástupcovia členských štátov WIPO, Európskeho spoločenstva, Africkej organizácie duševného vlastníctva a Africkej regionálnej organizácie duševného vlastníctva, členských štátov Spojených národov a organizácií, ktoré majú stály status pozorovateľa pri WIPO.

Dohovor o práve ochrannej známky bol prijatý v októbri 1994. Slovenská republika podpísala dohovor a záverečný akt dňa 28. októbra 1994. Platnosť pre Slovenskú republiku nadobudol dňa 9. júla 1997. V súčasnosti má Dohovor o práve ochrannej známky 33 členov.

Cieľom dohovoru, ktorý obsahuje 25 článkov a ku ktorému sú pripojené predpisy a vzorové medzinárodné formuláre, je zjednodušenie a harmonizácia administratívneho konania vo veci národných a regionálnych prihlášok ochranných známok vo svetovom meradle a udržiavania ich registrácie. Okrem zníženia počtu formálnych náležitostí prihlášok a registrácie ochranných známok len na najnutnejší rozsah, poskytuje dohovor záruky prihlasovateľom a majiteľov registrácií prostredníctvom ustanovenia vzorových medzinárodných formulárov, ktoré musia byť akceptované všetkými úradmi pre ochranné známky. Ustanovenia dohovoru sa nedotýkajú hmotnoprávnych časti známkového práva.

V záujme prispôsobenia sa vývojovým trendom v oblasti telekomunikácií a vytvorenia inštitucionálneho rámca, ktorý umožní prijatie zmien niektorých administratívnych úprav obsiahnutých v zmluve, pristúpilo sa k vypracovaniu revidovaného znenia dohovoru s dôrazom na ustanovenia týkajúce sa elektronického podania prihlášok ochranných známok a súvisiacich podaní, formálnych náležitostí týkajúcich sa vyobrazenia jednotlivých druhov známok vrátane viditeľných ako aj neviditeľných znakov, licencií a nápravných opatrení pri zmeškaní lehôt.

Navrhuje sa, aby vedúcou delegácie SR bola Darina Kyliánová, predsedníčka Úradu priemyselného vlastníctva Slovenskej republiky a Peter Holásek,  veľvyslanec Slovenskej republiky v Indonézii ako alternát vedúcej delegácie SR.

Smernica na postup delegácie Slovenskej republiky naznačuje základné postoje, úlohy a ciele, ktoré bude delegácia SR sledovať a zaujímať na WIPO summite.

Dokumenty, ktoré sa na summite prijmú, sa rozpracujú existujúcimi medzinárodnými mechanizmami pod vedením WIPO a  Slovenská republika, ako člen tejto organizácie, bude aktívne spolupracovať a postupovať v zmysle prijatých záverov a odporúčaní.

Materiál neobsahuje doložku finančných, ekonomických, environmentálnych vplyvov a vplyvov na zamestnanosť. Náklady súvisiace s účasťou členov delegácie na WIPO summite budú hradené z prostriedkov vysielajúcich organizácií.

Materiál bol vypracovaný v spolupráci s MZV SR.